## Pravilnik o stručnom ispitu za stručnog voditelja autoškole

### NN 179/2004 (17.12.2004.), Pravilnik o stručnom ispitu za stručnog voditelja autoškole

# ministarstvo unutarnjih poslova

3105

Na
temelju članka 203. stavka 3. Zakona o sigurnosti prometa na cestama (»Narodne
novine« broj 105/2004.), na prijedlog ovlaštene stručne organizacije, ministar
unutarnjih poslova donosi

## PRAVILNIK

### O STRUČNOM ISPITU ZA STRUČNOG VODITELJA AUTOŠKOLE

I. OPĆE ODREDBE

Članak
1.

Ovim
Pravilnikom propisuje se način provedbe stručnog ispita za stručnog voditelja
autoškole (u daljnjem tekstu: stručni ispit) te Program stručnog ispita.

Članak
2.

Stručni
ispit obavezna je polagati osoba zaposlena u auto­školi koja će obavljati
poslove stručnog voditelja u autoškoli.

Stručni
ispit mogu polagati i osobe koje nisu zaposlene kao stručni voditelji u autoškolama,
ako ispunjavaju uvjete propisane člankom 203. Zakona o sigurnosti prometa na
cestama (u dalj­njem tekstu: Zakon).

II. PROGRAM STRUČNOG ISPITA

Članak
3.

Program
stručnog ispita tiskan je uz ovaj Pravilnik i čini njegov sastavni dio
(privitak 1).

Program
iz stavka 1. ovoga članka obuhvaća:

1.
organizaciju poslovanja i stručne poslove u autoškoli,

2.
propise koji uređuju djelatnost osposobljavanja kandidata za vozače,

3.
psihologiju poučavanja kandidata za vozače,

4.
didaktiku,

5.
prometnu tehniku,

6.
poznavanje vozila,

7.
metodiku poučavanja,

8.
metodiku nastave upravljanja vozilom.

III. NAČIN PROVEDBE STRUČNOG
ISPITA

Članak
4.

Stručni
ispit provodi Povjerenstvo koje čine predsjednik i dva člana. Predsjednik i članovi
Povjerenstva imaju zamjenike.

Članove
Povjerenstva i njihove zamjenike te tajnika Povjerenstva imenuje odgovorna
osoba ovlaštene stručne organizacije na rok od godinu dana.

Predsjednik
Povjerenstva, članovi i zamjenici moraju imati visoku stručnu spremu prometnog,
pravnog ili odgojno-obrazovnog smjera te radno iskustvo od najmanje pet godina
na srodnim poslovima.

Članak 5.

Povjerenstvo
utvrđuje za svaku kalendarsku godinu rokove polaganja i mjesta održavanja stručnog
ispita.

Članak
6.

Osoba
koja želi polagati stručni ispit podnosi prijavu za polaganje stručnog ispita
ovlaštenoj stručnoj organizaciji.

Uz
prijavu za polaganje stručnog ispita prilaže se:

1.
isprava o potrebnoj završenoj stručnoj spremi iz članka 203. stavka 1. Zakona,

2. dokaz o državljanstvu (preslik osobne iskaznice
ili putovnice ili domovnice),

3. dokaz o radnom iskustvu na poslovima obrazovanja
ili osposobljavanja u cestovnom prometu (ovjeren preslik radne knjižice ili
izvod),

4. preslik dozvole za instruktora vožnje onih
kategorija vozila za koje autoškola osposobljava kandidate (uz davanje na uvid
izvornika).

Osobu koja je ovlaštenoj stručnoj organizaciji
dostavila prijavu koja ne sadrži priloge navedene u stavku 2. ovoga članka,
obavijestit će se o tome na koji način je dužna upotpuniti prijavu za polaganje
stručnog ispita. Rok za upotpunjavanje prijave je 15 dana od dana obavijesti.
Nakon proteka toga roka, nepotpune prijave neće se razmatrati.

Članak 7.

Osoba koja se prijavila za polaganje stručnog ispita,
može pristupiti polaganju ispita u roku koji je odredilo Povjerenstvo nakon
obavljenih priprema za stručni ispit. O terminu polaganja stručnog ispita,
Povjerenstvo obavezno obavještava prijavitelja preporučenom pošiljkom s
povratnicom, najkasnije mjesec dana prije održavanja stručnog ispita.

Članak 8.

Za vrijeme dok priprema stručni ispit, osoba koja ga želi
polagati dužna je:

1. prisustvovati obavljanju stručnog nadzora nad
radom autoškole najmanje dva puta (u onoj autoškoli u kojoj se tijekom njegovih
priprema za stručni ispit nadzor obavlja),

2. prisustvovati obavljanju stručnog nadzora nastave
iz svakoga pojedinoga nastavnog predmeta najmanje po jedan puta,

3.
obaviti najmanje dvije individualne ili grupne konzultacije s članom
Povjerenstva.

Svi
subjekti iz stavka 1. ovoga članka dužni su omogućiti osobi koja je prijavila
polaganje stručnog ispita provedbu priprema za taj ispit, a na zahtjev te osobe
dužne su joj izdati i potvrdu o obavljenom dijelu priprema.

Potvrde
iz stavka 2. ovoga članka osoba koja je prijavila polaganje stručnog ispita
mora predati najkasnije deset dana prije roka održavanja stručnog ispita.

Osim
konzultacija iz stavka 1. točke 3. ovoga članka, ovlaštena stručna organizacija
može organizirati i održati skupne pripremne seminare za osobe koje se
pripremaju polagati stručni ispit. Pristupanje ovim seminarima nije obvezno.

 Ukoliko osoba koja je prijavila polaganje
stručnog ispita ne postupi u skladu s odredbama iz stavaka 1. do 3. ovoga članka,
smatrat će se da nije ispunila uvjete za pristupanje stručnom ispitu, a
Povjerenstvo će joj odrediti drugi rok.

Članak
9.

Stručni
ispit se sastoji od tri dijela: rješavanja testa, oglednog nastavnog sata i
usmenog dijela stručnog ispita.

O stručnom
ispitu vodi se zapisnik, a potpisuju ga predsjednik, članovi Povjerenstva i
tajnik.

Članak
10.

Poznavanje
sadržaja programa stručnog ispita Povjerenstvo ispituje testom kojeg priprema
za svaki ispitni rok.

Rješavanje
testa iz stavka 1. ovoga članka traje najdulje dva nastavna sata.

Članak
11.

Ogledni
nastavni sat provodi se pred Povjerenstvom održava­njem jednog unaprijed
pripremljenoga nastavnog sata u skladu sa stručnim i metodičko-didaktičkim načelima,
na zadanu temu.

Članak
12.

U
usmenom dijelu stručnog ispita, Povjerenstvo ispituje sve propisane sadržaje
programa, a osobito sadržaje iz članka 3. ovoga Pravilnika.

Članak
13.

Uspjeh
iz pojedinog dijela stručnog ispita ocjenjuje se ocjenom: »položio« ili »nije
položio«. Odluku o uspjehu Povjerenstvo donosi natpolovičnom većinom.

Smatra
se da osoba nije položila stručni ispit ukoliko je iz jednog dijela stručnog
ispita ocijenjena ocjenom »nije položio«.

Prilikom
ponovnog polaganja stručnog ispita osoba polaže samo dio stručnog ispita za
koji je ocijenjena ocjenom »nije položio«.

Članak
14.

Osobama
koje su položile stručni ispit ovlaštena stručna organizacija izdaje Uvjerenje
o položenom stručnom ispitu.

Izgled
i sadržaj Uvjerenja iz stavka 1. ovoga članka propisan je na obrascu koji je
tiskan uz ovaj Pravilnik i čini njegov sastavni dio (obrazac 1).

IV.
EVIDENCIJA I DOKUMENTACIJA

Članak
15.

O stručnim
ispitima ovlaštena stručna organizacija vodi evidenciju.

Evidenciju
iz stavka 1. ovoga članka i evidenciju izdanih Uvjerenja o položenom stručnom
ispitu ovlaštena stručna organizacija trajno čuva.

Članak
16.

Dokumentacija
o stručnom ispitu za stručnog voditelja autoškole sastoji se od:

1.
prijave za polaganje stručnog ispita,

2. riješenog testa,

3. zapisnika o provedbi stručnog ispita s ocjenama
svakoga pojedinog dijela stručnog ispita.

Obrasce dokumentacije iz stavka 1. ovoga članka ovlaštena
stručna organizacija čuva najmanje dvije godine od dana polaganja stručnog
ispita.

Članak 17.

Naknada za polaganje stručnog ispita podmiruje se
uplatom na žiroračun ovlaštene stručne organizacije prije polaganja struč­nog
ispita.

Osoba koja ponovno prijavljuje dio stručnog ispita
uplaćuje samo pripadajući dio naknade za stručni ispit.

Članak 18.

Za osobe koje prvi puta pristupaju polaganju stručnog
ispita, a koje su već uključene u proces osposobljavanja i zaposlene u autoškoli,
troškove stručnog ispita snosi ovlaštena stručna organizacija.

Za ponovno polaganje stručnog ispita ili dijela stručnog
ispita te za osobe koje nisu zaposlenici autoškola, troškove stručnog ispita
snose te osobe. Visinu naknade utvrđuje ovlaštena stručna organizacija.

V.
PRIJELAZNE I ZAVRŠNE ODREDBE

Članak
19.

Stručni
voditelji autoškola koji u vrijeme stupanja na snagu ovoga Pravilnika obavljaju
te poslove, moraju u roku od godine dana od dana stupanja na snagu ovoga
Pravilnika položiti stručni ispit i na njih se neće primjenjivati odredbe članaka
7. i 8. ovoga Pravilnika.

Ovlaštena
stručna organizacija dužna je utvrditi raspored i datum polaganja stručnog
ispita, a osobe iz stavka 1. ovoga članka obavijestiti o tome najkasnije u roku
od tri mjeseca od dana stupanja na snagu ovoga Pravilnika.

Ukoliko se osobe iz stavka 1. ovoga Pravilnika ne
odazovu na polaganje stručnog ispita, na njih će se primjenjivati sve odred­be
ovoga Pravilnika, a poslove stručnog voditelja mogu obavljati najdulje do
proteka roka od godine dana od dana stupanja na snagu ovoga Pravilnika.

Članak 20.

Osoba koja u autoškoli obavlja u dijelu radnog
vremena poslove stručnog voditelja autoškole, a u drugom dijelu poslove predavača,
dužna je pristupiti stručnom ispitu samo za stručnog voditelja autoškole. Ako
ta osoba ovaj stručni ispit položi, smatra se da je položila i stručni ispit za
predavača u autoškoli i na temelju toga može joj se izdati dozvola za predavača
u autoškoli.

Članak 21.

Izgled i sadržaj prijave za polaganje stručnog
ispita, potvrda iz članka 8. ovoga Pravilnika te dokumentacije i evidencija o
stručnim ispitima propisuje i tiska ovlaštena stručna organizacija.

Članak
22.

Ovlaštena
stručna organizacija svojim će općim aktima pobliže propisati način
organiziranja i provedbu stručnog ispita za stručnog voditelja autoškole.

Članak
23.

Ovaj
Pravilnik stupa na snagu osmoga dana od dana objave u »Narodnim novinama«.

Broj:
511-01-52-84144-2004.
Zagreb, 9. prosinca 2004.

Ministar
**Marijan Mlinarić, dr. med**., v. r.

PRIVITAK 1.

PROGRAM STRUČNOG ISPITA ZA STRUČNOG VODITELJA AUTOŠKOLE

Sadržaji
pojedinih područja za polaganje stručnog ispita

1.         Organizacija poslovanja i stručni
poslovi autoškole

   Sadržaji

• planiranje procesa rada autoškole i nastave,

• planiranje i
organiziranje nastavnog procesa u autoškoli,

• prijem
dokumentacije, postupak s dokumentacijom te njezino čuvanje,

• sklapanje
ugovora s kandidatima za vozače,

• praćenje rada
predavača i instruktora vožnje u autoškoli,

• praćenje
nastavnog procesa te kontrola pripadajuće dokumentacije i evidencije,

• postupak
rasporeda upisanih kandidata za vožnju,

• provjera
razine osposobljenosti kandidata za vozača prije prijave vozačkog ispita,

• postupak
ovjeravanja podataka o osposobljavanju kandidata u prijavnici za vozački ispit,

• postupak
ovjeravanja podataka o osposobljavanju kandidata u knjižici kandidata za vozača,

• praćenje rada
administrativnih radnika,

• odnos prema
kandidatima, međusobna prava i obveze kandidata i autoškole.

2.         Propisi
koji uređuju djelatnost osposobljavanja kandidata

   Sadržaji

• Zakon o
sigurnosti prometa na cestama,

•       Pravilnik
o stručnom ispitu za stručnog voditelja autoškole,

• Program vozačkog
ispita,

•       Pravilnik
o načinu organiziranja i obavljanja vozačkih ispita,

•       Pravilnik
o osposobljavanju kandidata za vozače,

•       Pravilnik
o stručnom nadzoru nad radom autoškola,

•       Pravilnik
o tehničkim uvjetima vozila na cesti u prometu.

• Pravilnik o
stručnom usavršavanju i provjeri stručne osposob­ljenosti stručnih voditelja
autoškole, predavača i instruktora vožnje.

3.         Psihologija
poučavanja kandidata za vozače

   Sadržaji

•       metode i postupci u psihologiji poučavanja,
percepcija prometne situacije,

•       učenje, načela, oblici i metode učenja, čimbenici
uspješnog učenja,

• mišljenje i inteligencija,

• psihomotorne sposobnosti,

• stjecanje znanja i vještina, pamćenje i
zaboravljanje,

•       utjecaj motivacije na stjecanje znanja;

•
utjecaj emocija na ponašanje u prometu;

• ličnost kandidata za vozača,

• utjecaj nepovoljnih stanja organizma na
sigurnost prometa,

•
stavovi, navike i sudjelovanje u cestovnom prometu;

• odnos
prema kandidatu za vozača.

4.         Didaktika

   Sadržaji

•       osnovni pojmovi didaktike.

•       metodološka pitanja didaktike.

•       nastavni proces, nastavnik i polaznik kao
subjekti u nastavnom procesu, priroda komunikacije polaznik – nastavnik, kiber­netički
model nastave.

•       uloga nastavnika u oblikovanju nastave.

•       organizacija nastave, nastavne metode,
posebni oblici organizacije nastave u autoškolama, teorijska i praktična
nastava za kandidate za vozače, nastavno okružje, priprema za izvođe­nje
nastavnog sata.

•       upoznavanje, praćenje, provjera znanja i
ocjenjivanje polaznika u nastavi, individualne karakteristike polaznika,
subjektivni i objektivni postupci u provjeravanju znanja polaznika, praćenja i
vrednovanja znanja polaznika,

•       obrazovna tehnologija u nastavi,
audiovizualna tehnika (AV), kibernetska tehnika, primjena programirane nastave,
kompjutorizirane elektronske učionice i autosimulatori, multimedijski sustav u
nastavi i učenju, kombinacija primjene AV i kibernetske tehnike u novim
metodama nastave.

5.         Prometna tehnika

   Sadržaji

•       čimbenici sigurnosti prometa, osnovni i
dopunski,

•       težište, otpori vožnje i osnove tehnike vožnje,

•       stabilnost vozila,

•       kočenje i zaustavni put,

•       tehnike vožnje u nekim karakterističnim
situacijama u prometu, razmak između vozila u koloni, mimoilaženje, obilaženje,
pretjecanje vozila,

•       potrošnja goriva,

•       propusna moć ceste,

•       raskrižje u razini i u više razina,

•       pješački promet.

6.         Poznavanje vozila

   Sadržaji

•       vozilo u funkciji sigurnosti cestovnog
prometa,

•       uređaji od posebnog značaja za sigurnost
cestovnog prometa, uređaj za upravljanje, uređaj za zaustavljanje,

•       suvremeni uređaji na vozilu, ABS – sustav
protiv blokiranja kotača, ESP – Program elektroničke stabilizacije, ASR –
regulacija pogonskog proklizavanja, GPS – sustav globalnog pozicioniranja, EBS
– Elektronski regulirani sustav za kočenje, GRA – uređaj za reguliranje brzine,

•       sustav
za automatsko registriranje podataka kako je to precizirano propisom EEC –
tahograf,

•       uređaj
za normalnu vidljivost, svjetlosno-signalni uređaji, priključni uređaji,

•       ostali
uređaji i oprema, kotači, gume i drugo.

7.         Metodika
poučavanja

   Sadržaji

•       poučavanje
kao proces, obilježja i vrste nastavnog procesa;

• obrazovanje i
odgajanje za sigurno sudjelovanje u prometu,

•       planiranje
i programiranje nastavnog procesa, organizacija nastave, nastavna načela,
nastavni oblici;

•       dinamika
nastavnog procesa, vođenje nastave, komunikacija u nastavi, problemska nastava;

• vještina poučavanja,

•       motivacija
kandidata za vozača, motiviranje ocjenjivanjem;

•       ocjenjivanje
i praćenje napredovanja kandidata;

•       planiranje
i priprema nastavnog sata, dimenzioniranje nastav­nih jedinica, artikulacija
nastavnog sata;

•       organiziranje
i izvođenje nastavnog sata;

•       odabir
prikladnih metoda za izlaganje nastavnog sadržaja;

•       metode
za obradu konkretnih nastavnih jedinica.

8.         Metodika
nastave upravljanja vozilom

   Sadržaji

• priprema za
nastavni sat, dimenzioniranje nastavnih jedinica upravljanja vozilom,
oblikovanje pripreme za nastavni sat vožnje, elementi za pripremu,

• artikulacija
nastavnog sata,

• motivacija
kandidata za vozača,

• izbor mjesta
za izvođenje nastavnog sata,

• sigurnosni
aspekti u izvođenju pojedine radnje vozilom,

• izvođenje
tijeka nastavnog sata vožnje, teorijska podloga za izvođenje pojedine nastavne
jedinice, planiranje aktivnosti tijekom sata, definiranje cilja nastavnog sata,
primjena načela postupnosti pri planiranju i obradi nastavnog sata,

• izbor
odgovarajuće metode, oblika i načela za realizaciju nastavnog sata,

• analiza pogrešaka
tijekom nastavnog sata,

• ocjena
nastavnog sata i praćenje napredovanja kandidata,

• dokumentacija
i popunjavanje dokumentacije o vrednovanju i praćenju napredovanja kandidata,

• odabir
nastavne metode u ovisnosti o tehničko-metodičkim karakteristikama prometnog
vježbališta, prometno-tehničkim uvjetima na javnoj cesti i vrsti motornih
vozila,

• metode uvježbavanja
konkretnih prometnih situacija,

• metode uvježbavanja rješavanja prometnih
situacija u nepovoljnim vremenskim uvjetima,

• metode uvježbavanja predviđanja opasnosti i
prepoznavanja rizičnih situacija u vožnji,

• metode uvježbavanja racionalnog upravljanja
motornim vozilom u cilju zaštite okoliša.

![](dodatni/350114.gif)

Pravilnik, NN 179/2004-3105